
Text rozhodnutia
Súd: Krajský súd Banská Bystrica Spisová značka: 20Sd/46/2016 Identifikačné číslo súdneho spisu: 6016200147 Dátum vydania rozhodnutia: 07. 12. 2016 Meno a priezvisko sudcu, VSÚ: JUDr. Jarmila Badíková ECLI: ECLI:SK:KSBB:2016:6016200147.2 ROZSUDOK V MENE SLOVENSKEJ REPUBLIKY Krajský súd v Banskej Bystrici v konaní sudkyňou JUDr. Jarmilou Badíkovou v právnej veci navrhovateľa: D.. X. O., nar. X. P. XXXX, bytom K. XXXX, XXX XX E., proti odporkyni: Sociálna poisťovňa, ústredie, ul. 29.augusta č.8, 813 63 Bratislava, o preskúmanie rozhodnutia o invalidnom dôchodku takto r o z h o d o l : Rozhodnutie odporkyne č. XXX XXX XXXX X zo dňa 6. novembra 2015 z r u š u j e podľa § 250l ods. 2 a § 250j ods. 2 písm. c/, d/ O.s.p. a vec vracia odporkyni na ďalšie konanie. Navrhovateľovi nepriznáva právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X zo dňa 06.11.2015 podľa § 73 a § 112 ods. 4 zákona č. 461/2003 Z. z. o sociálnom poistení /ďalej len zsp/ zamietla žiadosť navrhovateľa o zvýšenie invalidného dôchodku. Odporkyňa v odôvodnení rozhodnutia uviedla, že trvanie invalidity bolo na podklade žiadosti o zvýšenie invalidného dôchodku posudkovým lekárom sociálneho poistenia pobočky SP Lučence opätovne preskúmané s tým záverom, že naďalej invalidný podľa § 71 ods. 1 zákona č. 461/2003 Z. z. pokles schopnosti vykonávať zárobkovú činnosť podľa posudkového záveru posudkového lekára sociálneho poistenia pobočke SP je 50 %. Navrhovateľ podal proti tomuto rozhodnutiu v zákonom stanovenej lehote návrh na preskúmanie, v ktorom poukázal na svoj zlý zdravotný stav a žiadal jeho opätovné posúdenie . Navrhovateľ namietol aj skutočnosť, že odborný posudok o invalidite, ktorý bol podkladom pre vydanie napadnutého rozhodnutia nie je označené tým kto ho vypracoval. Ďalej predložil súdu rozhodnutie ÚPSVaR E., ktorým mu bol priznaný preukaz fyzickej osoby s W. Q. Q.. Odporkyňa v písomnom stanovisku zo dňa 11.02.2016 uviedla právne a skutkové dôvody, pre ktoré žiadala napadnuté rozhodnutie potvrdiť ako vecne správne. Krajský súd preskúmal napadnuté rozhodnutie a postup odporkyne pred jeho vydaním na pojednávaní dňa 07.12.2016 v zmysle § 250l OSP, oboznámil sa s pripojenými listinnými dôkazmi, vypočul odporkyňu, vec preskúmal v neprítomnosti navrhovateľa a dospel k záveru, že napadnuté rozhodnutie je potrebné zrušiť a vec vrátiť odporkyni na ďalšie konanie . Súd ospravedlnil neprítomnosť navrhovateľa na pojednávaní a pri rozhodovaní vo veci prihliadol na dôvody uvedené v opravnom prostriedku. Odporkyňa na pojednávaní žiadala napadnuté rozhodnutie potvrdiť ako vecne správne. Poukázala na to, že na základe opravného prostriedku navrhovateľa bol opätovne posúdený jeho zdravotný stav a to posudkovými lekármi na pobočke i v ústredí s tým, že má mieru poklesu schopnosti vykonávať zárobkovú činnosť 50 % a nespĺňa podmienky pre zvýšenie tejto miery a tým aj navýšenie invalidného dôchodku. Podľa § 132 OSP dôkazy súd hodnotí podľa svojej úvahy, a to každý dôkaz jednotlivo a všetky dôkazy v ich vzájomnej súvislosti ; pričom starostlivo prihliada na všetko, čo vyšlo za konania najavo, včítane toho, čo uviedli účastníci. Podľa § 71 ods. 1 zák. č. 461/2003 Z.z.. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa ods. 2 cit. ust. dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa ods. 4 cit. ust. pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa ods.6 cit. ust. miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Percentuálna miera poklesu zárobkovej činnosti podľa druhu zdravotného postihnutia orgánov a systémov je obsiahnutá v prílohe č. 4 k zákona č. 461/2003 Z. z. Posúdenie dlhodobosti nepriaznivého zdravotného stavu a jeho následkov na pracovnú schopnosť občana vyžaduje odborné lekárske vedomosti a vo veciach sociálneho poistenia aj pre účely súdneho konania ju vykonávajú posudkoví lekári. Podľa § 153 ods. 5 zák. č. 461/2003 Z. z. lekársku posudkovú činnosť dôchodkového poistenia vykonáva posudkový lekár sociálneho poistenia príslušnej pobočky a posudkoví lekári Sociálnej poisťovne ústredia Sociálnej poisťovne. Na základe opravného prostriedku bol zdravotný stav navrhovateľa posúdený posudkovou lekárkou SP- ú so sídlom v Banskej Bystrici v posudku zo dňa 05.02.2016 so záverom, že je invalidný s 50 % mierou poklesu schopnosti vykonávať zárobkovú činnosť. Posudková lekárka ako rozhodujúce zdravotné postihnutie uviedla kapitola V - duševné choroby a poruchy správania, položka 3 - poruchy nálad, písm. b/ - ťažké formy. V posudku boli ďalej uvedené tieto choroby: recidivujúca depresívna porucha, ischemická choroba srdca, dorzalgie, hypertenzia kompenzovaná, poruchy tukového metabolizmu. Posudková lekárka v celkovom posudku uviedla, že u navrhovateľa sú v popredí psychické problémy pod obrazom recidivujúcej depresie s atypickým priebehom. V klinických nálezoch sa uvádza anxiózno- somatoformná a astenická symptomatika s redukciou adaptačného a výkonového potenciálu. V kontrolných psychiatrických nálezoch sa udáva, že stav je stabilizovaný, psychomotorika pokojná, bez porúch vnímania a myslenia, aktuálne vcelku dobre kompenzovaná. V auguste 2015 dokonca bez zjavných známok depresie. Opakovane mal vykonané psychologické vyšetrenia, naposledy v januári 2016, kde pretrváva naďalej deficit kognitívnych schopností na úrovni stredne ťažkého až ťažkého stupňa, na základe vyšetrení celkovo ľahké hraničné signifikantné organické poškodenie CNS. Vychádzajúc z citovaných odborných nálezov, je miera poklesu schopnosti vykonávať zárobkovú činnosť naďalej na úrovni 50 %. Pridružené somatické ochorenia v kompenzovanom stave nemajú vplyv na jeho schopnosť vykonávať prácu podľa dosiahnutého vzdelania. Podľa ust. § 195 ods. 1 zák. č. 461/2003 Z. z. organizačná zložka Sociálnej poisťovne pred vydaním rozhodnutia postupuje tak, aby presne a úplne zistila skutočný stav veci, a na ten účel obstará potrebné podklady na rozhodnutie. Podľa ods. 2 cit. ust. podkladom na rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe organizačnej zložke Sociálnej poisťovne z jej činnosti. Podľa ods. 3 cit. ust. organizačná zložka Sociálnej poisťovne pri posudzovaní veci objasňuje rovnako dôkladne všetky rozhodujúce skutočnosti bez ohľadu na to, či svedčia v prospech, alebo v neprospech účastníka konania. Podľa ust. § 196 ods. 1 cit. zák. dôkazom je všetko, čo môže prispieť k zisteniu a objasneniu skutočného stavu veci, najmä výpovede účastníkov konania a vyjadrenia účastníkov konania a svedkov, odborné posudky, znalecké posudky, správy, listiny, vyjadrenia a potvrdenia iných fyzických osôb a právnických osôb. Netreba dokazovať skutočnosti všeobecne známe alebo skutočnosti známe z činnosti Sociálnej poisťovne. Podľa ods. 4 cit. ust. účastník konania, fyzická osoba alebo právnická osoba zúčastnená na konaní, ktorí majú listiny, ktoré môžu byť dôkazom, sú povinní na výzvu organizačnej zložky Sociálnej poisťovne tieto listiny predložiť. V zmysle cit. ust. odporkyňa je povinná vykonať dokazovanie a dôkazom je všetko, čo môže prispieť k zisteniu a objasneniu skutočného stavu, najmä výpovede a vyjadrenia účastníkov, odborné posudky, znalecké posudky. Okrem dôkazov navrhnutých účastníkom konania je organizačná zložka poisťovne povinná vykonať /organizačná zložka poisťovne/ aj iné dôkazy, ktoré účastník nenavrhol, ak sú potrebné na zistenie a objasnenie skutočného stavu veci. Súd posúdil posudky posudkových lekárov v zmysle kritérií stanovených zákonom a dospel k záveru, že predložené posudky nespĺňajú tieto kritéria, nezhodnotili objektívne zdravotný stav navrhovateľa a preto nemôžu byť podkladom pre zhodnotenie miery poklesu schopnosti vykonávať zárobkovú činnosť. Súd pri posúdení posudkov posudkových lekárov zistil, že tieto sú v rozpore s odbornými lekárskymi nálezmi. Posudkoví lekári rozhodujúce zdravotné postihnutie navrhovateľa posúdili podľa kapitoly V, položka 3, poruchy nálad, písm. b/ ťažká forma na dolnej hranici rozpätia 50 %; stanovené rozpätie 50 % - 80 %. Súd z psychiatrických nálezov zistil, že trpí na nasledujúce diagnózy: F33.8 iná recidivujúca depresívna porucha, F60.31 emočne nestabilná osobnosť, hraničný typ. Súd z psychologického vyšetrenia klinickým psychológom zo dňa 27.05.2015 zistil, že navrhovateľ trpí na recidivujúcu depresiu so somat. sympt., dekompenzácie s ťažkým priebehom, incip. F06.3 organ. afekt. por. v psychiatrickej liečbe, Org. psychosy. na podklade pozápalových a ischemických zmien potencované depresiou ťažkého stupňa, porucha statodynamiky C, Th chrbtice, LIS sy. bilat. s radil. sy. S1 bilat, C-B sy. v star. neurológa, organické kognitívne poruchy a chron. somatiz. depresia s výrazným poškodením verbálnej pamäti a podstatným oslabením výkonnosti v psychodg. obraze. Súd z prepúšťacej správy z hospitalizácie navrhovateľa na X. odd. Všeobecnej nemocnice v J. Q. od 21.07.2015 do 07.08.2015 zistil, že navrhovateľ je osobnosť depresívne alterovaná s negatívnym bilancovaním a s potenciálnym rizikom suicidálneho skratového konania. Súd z neurologických nálezov zistil, že navrhovateľ trpí na organický psychosyndróm na podklade pozápalových a ischmických zmien potencované depresiou ťažkého stupňa, porucha statodynamiky C, Th, L chrbtice, LIS syn. bilat s radikul. syn. Sl bilat., cervikobrachiálny syndróm bilat. Posudkoví lekári toto ochorenie pri stanovení miery poklesu schopnosti vykonávať zárobkovú činnosť nezohľadnili v zmysle § 71 ods. 8 zsp i keď tiež negatívne ovplyvňuje pracovnú schopnosť navrhovateľa. Z vykonaného dokazovania súd mal preukázané, že v danej veci neprebehlo konanie v zmysle § 195 a nasl. zákona č. 461/2003 Z. z. o sociálnom poistení, zdravotný stav navrhovateľa nebol posúdený objektívne, komplexne a presvedčivo v zmysle § 71 ods. 4 a 8 zákona č. 461/2003 Z. z. o sociálnom poistení. Na základe takto vykonaného posúdenia zákonnosti súd napadnuté rozhodnutie zrušil podľa § 250l ods. 2 a § 250j ods. 2 písm. c/, d/ OSP, vec vrátil na ďalšie konanie, v ktorom odporkyňa zabezpečí opätovné posúdenie zdravotného stavu navrhovateľa v zmysle záverov tohto rozhodnutia a v prítomnosti prísediaceho lekára psychiatra. Súd náhradu trov konania posúdil podľa § 250l ods. 2 v spojitosti s § 250k ods. 1 OSP, navrhovateľ v konaní bol úspešný, ale náhradu trov konania si neuplatnil a preto mu súd nepriznal náhradu trov konania. Poučenie: Proti tomuto rozsudku nie je prípustné odvolanie .

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6016200147.2 (dáta aktuálne k 3. 11. 2026). Záväzné je znenie zverejnené súdom.




